ΓΡΑΠΤΗ ΕΡΩΤΗΣΗ P-1526/96 υποβολή: Elisabeth Schroedter (V) προς την Επιτροπή (6 Iουνίου 1996)

Θέμα: Αντισταθμιστικές πληρωμές για επιδοτούμενες επενδύσεις της Κυβέρνησης του Ομοσπονδιακού Κράτους του Βρανδεμβούργου με στόχο τη χρησιμοποίηση λιγνίτη για την παραγωγή ενέργειας

Γνωρίζει η Επιτροπή ότι η Κυβέρνηση του Ομοσπονδιακού Κράτους του Βρανδεμβούργου καλύπτει, υπό τη μορφή επιδότησης των επενδύσεων (περίπου 1/3 του συνόλου των επενδύσεων), τις πρόσθετες δαπάνες όλων των δημοσίων επιχειρήσεων ηλεκτρισμού για την ανέγερση σταθμού παραγωγής θερμοηλεκτρικής ενέργειας, οι οποίες είναι πολύ υψηλότερες - εφόσον πρόκειται για παραγωγή ενέργειας με βάση το λιγνίτη - απ' ότι για σταθμούς που λειτουργούν με πρώτη ύλη το φυσικό αέριο;

Γνωρίζει η Επιτροπή ότι αυτή η επιδότηση των επενδύσεων συνδέεται άμεσα με μία ορισμένη ποσότητα λιγνίτη που εξορύσσεται ετησίως από το υπαίθριο λιγνιτωρυχείο του Lausitz;

Γνωρίζει η Επιτροπή ότι η Κυβέρνηση του Ομοσπονδιακού Κράτους του Βρανδεμβούργου προτίθεται να παράσχει επιδότηση των επενδύσεων και στις δημόσιες επιχειρήσεις ηλεκτρισμού της πόλης του Cottbus, εάν κατά την ανέγερση νέου σταθμού παραγωγής θερμοηλεκτρικής ενέργειας δεν χρησιμοποιηθεί η μεγάλης αποδοτικότητας τεχνολογία της μικτής παραγωγής ηλεκτρισμού και θερμότητας, αλλά αγορασθεί η θερμότητα που παράγεται στο κεντρικό λιγνιτωρυχείο του Jδnschwalde;

Γνωρίζει η Επιτροπή ότι στο πλαίσιο της συμβιβαστικής λύσης για τη διευθέτηση της διαφοράς ενώπιον του ομοσπονδιακού συνταγματικού δικαστηρίου η ενάγουσα πόλη του Βρανδεμβούργου ανέλαβε μεταξύ άλλων την υποχρέωση να διατηρήσει επαρκή παραγωγή ηλεκτρικού ρεύματος με πρώτη ύλη το λιγνίτη και να περιορίσει την ιδία παραγωγή ρεύματος;

Εάν ναι, μπορεί η Επιτροπή να αναφέρει γιατί η τακτική αυτή δεν αποτελεί παραβίαση των κανόνων του ανταγωνισμού που προβλέπονται στα άρθρα 85, 86 και 91 της Συνθήκης;

Εάν όχι, προτίθεται η Επιτροπή να λάβει μέτρα εναντίον αυτής της τακτικής του Ομοσπονδιακού Κράτους του Βρανδεμβούργου επί τη βάσει των προβλεπομένων στη Συνθήκη ΕΟΚ κανόνων του ανταγωνισμού;

Μπορεί η Επιτροπή να ανακοινώσει ποιά μέτρα προτίθεται να προτείνει;

Απάντηση του κ. Van Miert εξ ονόματος της Επιτροπής (5 Ιουλίου 1996)

Η Επιτροπή έχει ήδη ενημερωθεί, μέσω της γραπτής ερώτησης Ρ-850/96 ((ΕΕ C 280 της 25.9.1996. σελ. 91. )), για την ενδεχόμενη ύπαρξη μέτρων ενίσχυσης υπέρ του τομέα του λιγνίτη στην Ανατολική Γερμανία, τα οποία, σύμφωνα με τις πληροφορίες, συνδέονται με συμφωνίες οι οποίες συνάφθηκαν στο πλαίσιο διαπραγματεύσεων σχετικά με την παροχή ενέργειας στο ανατολικό τμήμα της χώρας, και ζήτησε από τις γερμανικές αρχές να της διαβιβάσουν κάθε χρήσιμο πληροφοριακό στοιχείο. Αντίθετα, η Επιτροπή δεν γνωρίζει ότι η κυβέρνηση του ομοσπονδιακού κράτους του Βραδεμβούργου χορήγησε ή προβλέπει να χορηγήσει σημαντικές επενδυτικές ενισχύσεις υπέρ των δημοτικών επιχειρήσεων του Βρανδεμβούργου και της πόλης του Cottbus, προκειμένου να ενθαρρυνθεί η χρησιμοποίηση του λιγνίτη ως πηγή παραγωγής ενέργειας.

Συνεπώς, η Επιτροπή θα ζητήσει χωρίς χρονοτριβή από τις γερμανικές αρχές να της γνωστοποιήσουν τη θέση τους και για το σημείο αυτό, προκειμένου να γίνει η αξιολόγηση των μέτρων βάσει των άρθρων 92 και 93 της συνθήκης ΕΚ. Για να προσδιοριστεί εάν η συμβιβαστική λύση σχετικά με τη διευθέτηση της διαφοράς ενώπιον του ομοσπονδιακού συνταγματικού δικαστηρίου συνεπάγεται παραβίαση των άρθρων 85, 86 ή 90 της συνθήκης ΕΚ, είναι απαραίτητο να είναι γνωστά τα αίτια και οι συνέπειες αυτής της διευθέτησης καθώς και τα στοιχεία των εμπλεκόμενων μερών. Η Επιτροπή θα ζητήσει από την πόλη του Βρανδεμβούργου να της παράσχει συμπληρωματικά πληροφοριακά στοιχεία.